ফিরোজা (বাসভবন)

**ফিরোজা** হল বিএনপির চেয়ারপারসন ও  বাংলাদেশের সাবেক প্রধানমন্ত্রী বেগম খালেদা জিয়ার ব্যক্তিগত বাসভবন এবং রাজনৈতিক কেন্দ্র। ২০১০ সালে মঈনুল রোডের বাসভবন থেকে উচ্ছেদ হওয়ার পর তিনি গুলশান-২ এ উঠেন। ২০১১ সাল থেকে এটি তার প্রধান ঠিকানা হিসেবে পরিচিত। 

ফিরোজা কেবল আবাসিক ঠিকানা নয়; এটি বিএনপি চেয়ারপারসন ও সাবেক প্রধানমন্ত্রী খালেদা জিয়ার রাজনৈতিক কার্যক্রমের কেন্দ্র। এখান থেকেই তিনি বিএনপি ও জোটের নীতি-নির্ধারণ, আন্দোলন,সংগ্রাম এবং দলের নির্দেশনা দিয়েছেন। বিভিন্ন সময়ে আন্তর্জাতিক রাষ্ট্রদূত ও রাজনৈতিক নেতারা তার সঙ্গে সাক্ষাৎ করেছেন। 

## ইতিহাস

২০১০ সালে বেগম খালেদা জিয়া  বিরোধীদলীয় নেত্রী থাকাকালীন সময়ে ঢাকা সেনানিবাসের শহীদ মইনুল রোডের ৬ নং বাসভবন থেকে তৎকালীন আওয়ামী লীগ সরকারের   নির্দেশে তাকে জোরপূর্বক উচ্ছেদ করা হয়, যেটি ছিল তার দীর্ঘ ৩৮ বছরের স্মৃতিবিজড়িত।  তার স্বামী শহীদ রাষ্ট্রপতি জিয়াউর রহমানের মৃত্যুর পর এই বাড়িটি তৎকালীন বিএনপি সরকার এক টাকার বিনিময়ে তাকে লিজ দেয়।

ফিরোজা খালেদা জিয়ার প্রধান ঠিকানা হিসেবে পরিচিত হওয়া শুরু হয় ২০১১ সাল থেকে। মঈনুল রোড থেকে উচ্ছেদের পর তিনি এই বাসায় ওঠেন এবং এটি তার রাজনৈতিক ও ব্যক্তিগত জীবন পরিচালনার কেন্দ্রবিন্দু হিসেবে ব্যবহৃত হয়।
এই বাসভবনে থাকা অবস্থায় তিনি একাধিকার বিদেশে সফরে যান। এছাড়াও বিভিন্ন সময়ে বিদেশে অবস্থানরত তার দুই চিকিৎসাধীন সন্তানের সাথে দেখা করা ও হজ করার উদ্দেশ্যে যান। 

২০১৩ থেকে ২০১৫ পর্যন্ত তিনি ফিরোজা থেকে নির্বাচনের জন্য নির্দলীয় ও নিরপেক্ষ সরকারের অধীনে অবাধ ও সুষ্ঠু নির্বাচনের দাবিতে আন্দোলন ও সংগ্রামের নেতৃত্ব দিয়েছেন। এই সময়ে দেশে হরতাল ও অবরোধের নির্দেশ দিয়েছেন এবং ২০১৪ সালের জাতীয় সংসদ নির্বাচনের বয়কট ঘোষণা করেছেন। ডিসেম্বর ২০১৩ ও জানুয়ারি ২০১৫‑এ লং মার্চ টু ঢাকা কর্মসূচি পরিকল্পনা করা হলেও সরকারী বাধার কারণে তা সম্পূর্ণভাবে সফল হয়নি।  

২০১৫ সালে ফিরোজায় বসবাসরত অবস্থায় বিএনপির গুলশান কার্যালয়ে অবরুদ্ধ থাকার সময় সরকারের পক্ষ থেকে বিদ্যুৎ, ইন্টারনেট, টেলিফোন ও খাবারের সরবরাহ সীমিত বা বন্ধ রাখা হয়। তবুও বিভিন্ন গুরুত্বপূর্ণ রাজনৈতিক ব্যক্তিত্বের তার সঙ্গে সাক্ষাৎ করতে এসেছেন। কার্যালয়ে অবরুদ্ধ থাকা অবস্থায় ২০১৫ সালের জানুয়ারি মাসে মালেশিয়ায় চিকিৎসাধীন থাকা তার ছোটপুত্র আরাফাত রহমান কোকো মৃত্যুবরণ করেন।পরবর্তীতে তার মরদেহ এখানে আনা হয়। সেই সময় তৎকালীন প্রধানমন্ত্রী শেখ হাসিনা খালেদা জিয়াকে সমবেদনা জানানোর উদ্দেশ্যে এখানে আসেন, অজ্ঞাত কারণে তাকে সেখানে ঢুকতে দেওয়া হয়নি,প্রধান ফটক খোলা হয়নি। 

২০১৫ সাল থেকে ২০১৭ সাল পর্যন্ত একাধিকবার এই বাড়ি থেকে বিভিন্ন স্থানে রাজনৈতিক কর্মকাণ্ড, ভোটের প্রচার ও সফরের উদ্দেশ্যে যান।  এসময় তার গাড়িবহরের ওপর বিভিন্ন সময় হামলা হয়। বিএনপির পক্ষ থেকে দাবি করা হয় এই হামলাগুলোর ঘটনায় সরাসরি তৎকালীন সরকারি দল আওয়ামী লীগের নেতাকর্মীরা জড়িত। 

২০১৬ থেকে ২০১৮ সালের ফেব্রুয়ারি পর্যন্ত খালেদা জিয়া ফিরোজা থেকে বিএনপি ও জোটের রাজনৈতিক কার্যক্রম পরিচালনা করেছেন। ফেব্রুয়ারি ২০১৮‑এ তিনি আদালতের মাধ্যমে কারাগারে যান, যার ফলে তার রাজনৈতিক নেতৃত্ব সাময়িকভাবে স্থগিত হয়ে পড়ে।  ঢাকার পরিত্যাক্ত পুরাতন কেন্দ্রীয় কারাগারে একমাত্র বন্দী হিসেবে তাকে রাখা হয়। তার সঙ্গে তার গৃহকর্মী ফাতেমাও স্বেচ্ছায় কারাবরণ করেন। এখানে বন্দী থাকা অবস্থায় তিনি অসুস্থ হয়ে পড়েন ও হসপিটালে ভর্তি হন।

২০২০ সালে অসুস্থ অবস্থায় বিজিএমইএ হাসপাতালে চিকিৎসাধীন থাকাকালে তৎকালীন সরকারের নির্বাহী আদেশে  শর্তসাপেক্ষে মুক্তি পেয়ে তিনি ফিরোজায় ফিরে আসেন। ২০২০ থেকে ২০২৪ পর্যন্ত করোনা ও স্বাস্থ্যজনিত কারণে তার জীবন মূলত ফিরোজা ও এভারকেয়ার হাসপাতালের মধ্যে সীমাবদ্ধ থাকে। 

২০২৪ সালে ছাত্র-জনতার অভ্যুত্থান-এর মাধ্যমে হাসিনা সরকারের পতন হলে তিনি রাজনৈতিকভাবে মুক্তি লাভ করেন। পরবর্তীতে সব মামলা থেকে তিনি খালাস পান। সেই সময়ে বিভিন্ন দেশের রাষ্ট্রদূত ও কূটনীতিকবৃন্দ এবং আন্তর্জাতিক অতিথিরা তার সঙ্গে সাক্ষাৎ করতে আসেন এবং দলের সমন্বয় কার্যক্রম ফিরোজা থেকে পরিচালিত হয়। ২০২৪ সালের নভেম্বর মাসে দীর্ঘ এক যুগ পর তিনি সেনাকুঞ্জে সশস্ত্র বাহিনী দিবস অনুষ্ঠানে অংশগ্রহণ করেন এবং দীর্ঘ ৬ বছর পর জনসম্মুখে আসেন। 

২০২৫ সালের জানুয়ারিতে তিনি ফিরোজা থেকে লন্ডনে চিকিৎসার উদ্দেশ্যে তার পুত্র তারেক রহমানের কাছে যান এবং চিকিৎসা শেষে মে মাসে  দেশে ফিরে আসেন। জুন মাসে পুনরায় খালেদা জিয়ার হাতে তার গুলশানের বাড়ির কাগজ তুলে দেন তৎকালীন অন্তর্বর্তীকালীন সরকারের গণপূর্ত উপদেষ্টা।  
সর্বশেষ অক্টোবর মাসে তার স্বামী সাবেক রাষ্ট্রপতি জিয়াউর রহমানের মাজার জিয়ারত করেন।  নভেম্বর মাসে সেনানিবাসের সশস্ত্র বাহিনী দিবসের অনুষ্ঠানে অংশগ্রহণ করেন, যা তার সর্বশেষ জনসমক্ষে উপস্থিতি হিসেবে বিবেচিত। এরপর অসুস্থ হয়ে এভারকেয়ার হাসপাতালে ভর্তি হন এবং মৃত্যুবরণ করেন।

## বর্তমান অবস্থা
ফিরোজা খালেদা জিয়ার রাজনৈতিক কেন্দ্র হিসেবে ব্যবহৃত হয়েছে। এখান থেকেই তিনি দলীয় নীতি-নির্ধারণ, ফ্যাসিবাদবিরোধী আন্দোলন,সংগ্রাম, হরতাল, অবরোধ ও রাজনৈতিক নির্দেশনা দিয়েছেন। সরকারের সীমাবদ্ধতার পরও বিভিন্ন রাজনৈতিক ও আন্তর্জাতিক ব্যক্তিত্ব তার সঙ্গে সাক্ষাৎ করেছেন। 

বর্তমানে **ফিরোজা** বেগম খালেদা জিয়ার মৃত্যুর পরও তার শেষ আবাস ও রাজনৈতিক স্মৃতি হিসেবে পরিচিত। এটি বাংলাদেশের রাজনৈতিক ইতিহাসে গুরুত্বপূর্ণ ঠিকানা হিসেবে বিবেচিত। 

## আরও দেখুন
* শহীদ মইনুল রোডের ৬ নম্বর বাড়ি
* হাওয়া ভবন
* সুধা সদন
* ২০১৫ সালের বাংলাদেশের রাজনৈতিক সংকট
* ২০২২–২০২৩ বাংলাদেশ বিক্ষোভ

## তথ্যসূত্র

* bdnews24.com
* daily-sun.com
* thedailystar.net
* tbsnews.net
* dhakatribune.com
* en.ittefaq.com.bd